පාස්කු ප්‍රහාරය සිදුවූ සමයේ අපරාධ පරීක්ෂණ දෙපාර්තමේන්තුවේ අධ්‍යක්ෂව සිටි ශානි අබේසේකර ඊයේ දෙවන දිනටත් ජනාධිපති කොමිසම හමුවේ සාක්ෂි ලබා දුන්නේ ඔහු ප්‍රතිකාර ලබමින් සිටින කොළඹ ජාතික රෝහලේ 42 වන වාට්ටුවේ සිටයි.එහිදී සාක්ෂිකරු පැවසුවේ සහරාන් හෂීම් ත්‍රීමා නම් මෘදුකාංගයක් ඔස්සේ සිය ජංගම දුරකතන ඇමතුම් සහ පණිවුඩ හුවමාරු කරගෙන තිබීම හේතුවෙන් සැකකරු රැඳී සිටින නිශ්චිත ස්ථානයක් අනාවරණය කරගැනීමට අපොහොසත් වූ බවයි.ඉන් පසුව සාක්ෂිකරුගෙන් හරස් ප්‍රශ්න විමසීමේ අවස්ථාව හිටපු ජනාධිපති මෛත්‍රීපාල සිරිසේන වෙනුවෙන් පෙනී සිටි නීතිඥවරයා ලබා ගත් අතර, පාස්කු ප්‍රහාරයට අදාල නොවන ප්‍රශ්න විමසීම හේතුවෙන් ශානි අබේසේකර වෙනුවෙන් පෙනී සිටි නීතිඥවරයා නැගී සිටීමත් සමග කොමිසම උණුසුම් මුහුණුවරක් ගත්තා.පාස්කු ප්‍රහාරය එල්ල වූ දින දෙමටගොඩ මහවිල උද්‍යානයේ නිවසක සිදුවූ පිපිරීමට සම්බන්ධ පුද්ගලයින් සහරාන් හෂිම්ගේ අන්තවාදී ක්‍රියා සදහා අරමුදල් සපයා ඇති බවද සාක්ෂිකාර ශානි අබේසේකර කොමිසම නැගූ ප්‍රශ්න කිරීම් හමුවේ අනාවරණ කළා.මේ අතර, පාස්කු ප්‍රහාරය පිලිබඳ විමර්ශනය කරන මෙම ජනාධිපති කොමිසමේ සාක්ෂි විමසීම ඊයේ දිනයෙන් නිල වශයෙන් අවසන් කෙරුණු අතර, අද පස්වරුවේ එහි අවසන් කිරීමේ සැසිය සිදුවන බව හිරු වාර්තාකරු සඳහන් කළා.